पुलिस रोहिंग्या समझकर उठा ले जाती है, लेकिन हम बंजारे हिंदू हैं
Delhi Banjaras Sapera Tribes Life - आज यहां कल वहां बसेरा। न जगह अपनी और न मकान। न स्नानघर और न शौचालय। चारपाई की ओट में पैदा हुई। खुले आसमान तले शादी। घोड़ा बुग्गी और ये टेंट में ही जिंदगी गुजर रही है। बच्चों को पढ़ाने-लिखाने
हमारे सिर पर ना छत है ना रहने का कोई ठिकाना। कोई चोर-उचक्का कहता है, तो कोई धंधे वाली। हम नहीं चाहते हमारे यहां बेटी पैदा हो। बेटी होगी तो दिन-रात उसकी रखवाली में ही गुजर जाएगा। पिछले कुछ सालों से एक नई मुसीबत आई है। रात-बेरात पुलिस आती है और रोहिंग्या समझकर हमें उठा ले जाती है।
ये दर्द है बंजारा कम्युनिटी का। देशभर में 13 करोड़ आबादी होने के बाद भी इनका अपना घर नहीं है। आज स्याह कहानियों की सीरीज ब्लैकबोर्ड में कहानी इन्हीं बंजारों और सपेरों की...
पहले ये किस्सा पढ़िए...
‘’सपेरा परिवार में मेरा जन्म हुआ। दादी ने कहा बेटी हुई है। जिंदा रहेगी तो लोग इसे उठा ले जाएंगे। उन्होंने आसपास की महिलाओं को बुलाया। गड्ढा खोदा और उसमें मुझे डालकर ऊपर से मिट्टी भर दिया। तब मां बेहोश थी। करीब 7 घंटे बाद मां को पता चला। वह दौड़ते हुए आई और मिट्टी हटाई। मुझे बाहर निकाला। मेरी सांस चल रही थी।
मैं बच तो गई, लेकिन लोगों ने मेरा जीना मुश्किल कर दिया। लोग मुझे डायन कहने लगे। जहां भी मुझे देखते मारने दौड़ पड़ते। डर की वजह से पापा ने डेरा बदल लिया। वे जहां भी जाते मुझे साथ लेकर जाते। वे गांवों में घुमकर बीन बजाते और मैं सांपों के साथ नाचती। इससे रोजी-रोटी का काम हो जाता।
फिर लोग नाच का भी विरोध करने लगे। मुझे नाचने से रोकने लगे, लेकिन पापा ने मुझे नहीं रोका। आगे चलकर यही नाच मेरी पहचान बनी।''
ये कहानी है गुलाबो सपेरा की। गुलाबो घूमंतू सपेरा कम्युनिटी से हैं। वे घूमर और कालबेलिया नृत्य करती हैं। दुनियाभर में उनका नाम है। उन्हें पद्मश्री पुरस्कार भी मिल चुका है।
तमाम मुश्किलों को पार करते हुए गुलाबो कामयाब हो गईं, लेकिन उनकी कम्युनिटी के लोग और महिलाओं का हाल आज भी जस का तस है। इन्हीं लोगों से मिलने मैं दिल्ली के बुराड़ी पहुंची।
दोपहर का वक्त। एक गंदे तालाब के पास 7-8 टेंट लगे हैं। पास ही 4-5 खच्चर चर रहे हैं। मटमैले कपड़े पहने बच्चे खेल रहे हैं। कुछ महिलाएं चटाई बना रही हैं, कुछ चूल्हे पर रोटियां सेंक रही हैं।
यहां मेरी मुलाकात सपेरा राजाराम से होती है। वे अपनी पत्नी और दो बहुओं के साथ यहां रहते हैं। राजाराम पहले सपेरा का काम करते थे। अब इधर-उधर मांगकर गुजारा करते हैं। मैं उनसे बंजारों की लाइफ के बारे में पूछती हूं, तो वे एक किस्सा सुनाते हैं-
'सात महीने पहले की बात है। शाम का वक्त था। अंधेरा हो गया था। महिलाएं खाना बनाने की तैयार कर रही थीं। तभी कुछ लोग लाठी-डंडे लेकर तंबू के अंदर घुस आए। हमारी चारपाई तोड़ दी। सामान फेंक दिए। चूल्हा तोड़ दिए और गंदी गालियां देने लगे। 
महिलाओं के साथ बदतमीजी करने लगे। मैं रोने लगा, उनके हाथ-पैर पड़ने लगा कि हुजूर छोड़ दीजिए। हमने कुछ गलत नहीं किया है। इस पर वे कहने लगे कि तुम लोग रोहिंग्या मुसलमान हो। चोरी करते हो। भागो यहां से। 
फिर उन लोगों ने पुलिस बुला ली। पुलिस को हमने आधार कार्ड दिखाया कि देखो साहब हम रोहिंग्या नहीं हैं, लेकिन पुलिस नहीं मानी। उसी रात हमें अपना डेरा और सामान छोड़कर भागना पड़ा। तब जाकर जान बची।'
राजाराम की बहू कोकी कहती हैं, 'बेटी 16 साल की हो गई। बस जल्दी से इसकी शादी करना चाहती हूं। दिन-रात इसी का डर लगा रहता है कि कोई इनके साथ गलत ना करे। कहीं मांगने जाती हूं तो इन्हें सास-ससुर के पास छोड़कर जाती हूं।'
​​​शादी में क्या रिवाज होते हैं, क्या दहेज देने-लेने की भी परंपरा है?
जवाब में कहती हैं- हमारे यहां 5 आदमी आते हैं बारात लेकर। दाल-भात और रसगुल्ला की दावत देनी होती है। आर्टिफिशियल ज्वेलरी और एक जोड़ी नए कपड़े पहनाकर बेटी को विदा कर दूंगी।
खुद के घर में रहने का मन नहीं करता?
इस सवाल पर कोकी मायूस हो जाती हैं। कहती हैं, 'पैदा होने से लेकर अब तक की उम्र ऐसे ही यहां से वहां मांगते गुजर गई। दुनिया कहां से कहां पहुंच गई, लेकिन हमारा घर नहीं बना। कोई ठिकाना नहीं मिला। बस जी रहे हैं, शायद इतना ही बहुत है।'
यहां से थोड़ी दूर आगे बढ़ने पर मेरी मुलाकात गुलाबी सलवार कुर्ता पहनी गेंदली से होती है। वे अपने दो छोटे बेटियों के साथ आटा गूंथ रही हैं।
गेंदली बताती हैं, ‘हमारे यहां खुले आसमान के नीचे चारपाई की ओट में बच्चे पैदा होते हैं। मेरा भी जन्म चारपाई की ओट में ही हुआ। तंबू में खेलते-खाते बचपन बीता। कभी स्कूल का मुंह नहीं देखा। 12-13 साल की हुई तो मां-बाप ने UP के बागपत जिले के एक लड़के से शादी करा दी।
जैसे ही ससुराल पहुंची सास-ससुर ने एक बुग्गी (बग्गी) और झोली देकर कह दिया- ‘जाओ कमाओ खाओ’। तब से जिंदगी ऐसे ही कभी यहां कभी वहां गुजर रही है।
बग्गी और झोली क्यों?
जवाब मिलता है- हमारे यहां ये रिवाज है। जब बेटे की शादी होती है तो उसे बग्गी और झोली देते हैं।
कितने साल हो गए शादी के?
35-40 साल की दिख रहीं गेंदली कहती हैं, ‘मुझे तो अपनी उम्र पता नहीं है, शादी का क्या बताऊं। चार बच्चे हैं, दो बेटा और दो बेटी। बस इतना ही जानती हूं।’
पति कहां हैं?
जवाब मिलता है- अभी वे जंगल में गए हैं फूल-पत्तियां चुनने। वे सुरमा बनाने का काम करते हैं। पहले उनका बनाया सुरमा खूब बिकता था। अच्छे से घर-परिवार का गुजारा हो जाता था, लेकिन अब नहीं बिकता। लोग कहते हैं कि इससे आंख खराब हो जाती है।’
फिर कैसे रोजी-रोटी का इंतजाम होता है?
गेंदली बताती हैं, 'पहले गांव-गांव जाकर खेल दिखाते थे। उससे जो अनाज-आटा और पैसे मिलते, उससे परिवार का गुजारा होता था, लेकिन अब लोग बस्तियों में जल्दी से घुसने नहीं देते हैं। भगा देते हैं। गालियां देते हैं। कहते हैं- धंधा कर लो मर्द कुछ रुपए दे देंगे। लोग इतनी गंदी नजर से देखते हैं कि क्या बताएं।
गलती से किसी के घर का दरवाजा पीट दें या घंटी बजा दें, तो लोग पकड़कर पीटने लगते हैं। रोहिंग्या बता के पुलिस भी बुला लेते हैं। इसलिए हम लोग अपने घर के मर्दों को मांगने के लिए नहीं भेजते हैं।’
रात में डर नहीं लगता?
गंदेली बताती हैं, ‘हमारे पास है क्या जो डर लगेगा। बस इज्जत के लिए डरते हैं कि कहीं कोई महिलाओं और लड़कियों के साथ गलत हरकत ना कर बैठे। इसीलिए हम जहां भी रहते हैं, दो-तीन कुत्ते अपने पास रखते हैं।'
कभी किसी ने गलत हरकत की?
जवाब मिलता है- 'शहरों में सब कुछ होने के बाद भी लोग महिलाओं के साथ गलत काम कर देते हैं। जबरदस्ती कर देते हैं। हमारे पास ना तो घर है ना दरवाजे। इसी से आप समझ सकती हैं कि हमें क्या कुछ सहना पड़ता है और हमारे साथ क्या कुछ होता होगा।'
गेंदली के बाल बिखरे हैं। आसपास कपड़ों के ढेर रखे हैं। मैं पूछती हूं- कभी सजने-संवरने का मन नहीं करता?
जवाब मिलता है- 'मैडम कौन लड़की सजना-संवरना नहीं चाहती... मैं भी चाहती हूं बिंदी, सिंदूर लगाकर रंगीन साड़ी पहनूं, लेकिन लोगों की गलत नजरों से नहीं बच पाती। जरा सा चटक रंग का कपड़ा पहन लो तो लोग धंधे वाली बुलाने लगते हैं।'
यहां से आगे बढ़ती हूं। अमरीश बंजारन मिलती हैं। नारंगी रंग का सूट, रंग-बिरंगी चूड़ियां पहनी और शॉल में बेटी को लपेटे बैठी हैं। अभी 5 दिन पहले ही इन्होंने बेटी को जन्म दिया है।
अमरीश बताती हैं, ‘पहले से तीन बेटियां थीं और एक बेटा। दूसरे बेटे की आस थी, लेकिन एक और बिटिया हो गई। इसने हमारी मुसीबत बढ़ा दी।'
बच्चे कहां हैं? पूछने पर वहां खेल रहे बच्चों में से गिनती कराती हैं।
बच्ची का नाम क्या रखा? जवाब मिलता है- हमारे यहां बच्ची का नाम मामा रखता है। भाई आ नहीं पा रहा है। जब वो आएगा तब इसका नाम रखेंगे।
पति कहां हैं, रोजी-रोटी का इंतजाम कैसे होता है?
पति जंगल में खच्चर चराने गए हैं। दो बेटियां मांगने गई हैं। अभी मैं कहीं नहीं जा पा रही हूं, तो वे ही खाने का इंतजाम करती हैं।'
जब मांगकर बेटियां लाती हैं तो फिर दूसरा बेटा क्यों चाहती थीं आप?
सपाट सा जवाब मिलता है- 'अगर बेटा नहीं होगा तो बहू कहां से आएगी। बुढ़ापे में कौन संभालेगा। पैसे नहीं हैं, इसलिए जब मैं खुद दो-दो साल अपने मायके वालों से नहीं मिल पाती हूं, तो क्या बेटियां शादी बाद मेरे पास आ पाएंगी!'
अंग्रेजों ने बंजारों को क्रिमिनल ट्राइब्स घोषित किया था
डॉ. अरुण ओरान ​इंडियन सोशल इंस्टीट्यूट में रिसर्च एसोसिएट बताते हैं कि 'घुमंतू जनजातियों की हालत बदतर हो चुकी है। जब से एनिमल एक्ट लागू हुआ है, तब से सांप, भालू और बंदर का खेल दिखाकर कमाने खाने वाली जनजातियों की कमाई बंद हो गई है।
बंजारे-नट नाचकर और खेल दिखाकर पेट भरते थे, लेकिन अब चोरियां होती हैं तो इनके नाम आरोप लगा दिए जाते हैं और पुलिस चोरी के आरोप में उठा ले जाती है। ऐसी स्थिति में घर चलाने के लिए महिलाएं कमाती हैं। 
अंग्रेजों ने बंजारों को क्रिमिनल ट्राइब्स घोषित किया था। राजस्थान में बूंदी-कोटा समेत कई इलाकों में अब भी बोर्ड लगे हैं, जिन पर लिखा है- आगे क्रिमिनल ट्राइब्स रहती है, संभलकर जाएं।'
ब्लैकबोर्ड सीरीज की ये 3 कहानियां भी पढ़िए:
1. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)
2. कहानी आधी विधवाओं की, सालों से उनकी कोई खबर नहीं; हंसना भी भूल गईं, लेकिन तीज-करवाचौथ कोई भूलने नहीं देता
छुटकी पेट में थी, जब वो बॉम्बे (मुंबई) चले गए। एक रोज फोन आना बंद हुआ। फिर खबर मिलनी बंद हो गई। सब कहते हैं, तीज-व्रत करो, मन्नत मांगो- पति लौट आएगा। सूखे पड़े गांव में बारिश भी आ गई, लेकिन वो नहीं आए। मैं वो ब्याहता हूं, जो आधी विधवा बनकर रह गई। इंटरव्यू के दौरान वो नजरें मिलाए रखती हैं, मानो पूछती हों, क्या तुम्हारी रिपोर्ट उन तक भी पहुंचेगी! (पूरी रिपोर्ट पढ़िए)
3. लड़कियां लोहे के दरवाजों में बंद हैं:रात 2 बजे दिन की शुरुआत; बाबा कृष्ण बनकर, लड़कियों को रास रचाने के लिए उकसाता था
इस रिपोर्ट में कोई सिसकी नहीं। कोई डबडबाई आंख यहां नहीं दिखेगी। न कोई चीख मारकर रोएगा, न खतरे गिनाएगा। यहां सिर्फ एक इमारत है। बंद दरवाजे और लड़कियां हैं। दुनिया से कट चुकीं वो लड़कियां, जो यूट्यूब पर 'बाबा' के वीडियो देखकर घर छोड़ आईं और रोहिणी के एक आश्रम में कैद हो गईं। वो कैदखाना, जहां से बाहर जाने का कोई रास्ता नहीं। (पढ़िए पूरी खबर)